आसामनि खना-खनला लामाफोराव हरखाब जाब्रबथायनि थाखाय बे साननैसोयाव गोबां सुबुंफोरा जिउ खोमानो गोनां जादों। बे जाब्रबथायफोरा मानो जादों आरो गोरोन्थिया बबेयाव दं ? मानसिफोरा बुंनो नागिरोदि बे जाब्रबथायफोरा खराद्राय मथर सालायनाय आरो जौ लोंनानै मथर-बाइक सालायनायनि थाखाय लामाफोराव गोबां जाब्रबथाय जानानै हरखाब जिउ खोमानानै लानो गोनां जादों। बेबो थारदि दानि जाखांफुनाय सेंग्राफोरा बिमा-बिफाफोरनियाव दाख्राय-दासि खालामनानै बाइकफोर मोननायनि उनाव गोसोबादि लामायाव मथर साइकेलखौ खरा सालायनायनि बादायलायनायावबो सौग्रावलायनानै जिउ खहा जानायफोरखौ नङा बुंनो हाया। बे बेलायाव ट्रेफिक पुलिसफोरा खराद्राय मथर सालायग्रा सुबुंखौ आरो फेनानै सालायग्रा सुबुंफोरखौ सम-सम लामाफोराव हमनानै जरिमाना खालामोब्लाबो बिदि सालायग्रा सुबुंफोरा खमायाखै। सम-सम बिदि खरा सालायग्राफोरानो लामायाव थाबायग्रा सुबुंफोरखौ गिख्रं-गिसंबो खालामो आरो माब्लाबा सौग्राव होनानै सिथारनाय जाथायबो जायो । बे जाब्रबथाय जाथायफोराव सोरहाबा सासेल’ फिसाज्लाया गोमानो गोनां जायो आरो खायसेया कुंगु जानानै नआव थानो गोनां जायो। बिनि दायनिगिरिया सोर, बिमा-बिफा ना फिसाज्ला ? बे बेलायाव लामायाव खराद्राय मथर साइकेल सालायग्राफोरखौ सोर होबथागोन ? बे बेलायाव ट्रेफिक पुलिसा गोख्रों जासिनाबा, उन समफोराव गोबां सुबुङा अबथिरा थैनो गोनां जागोना रोखा। बिदि जाथायफोरनि थाखाय गोबां सुबुङा अबथिरा जिउ गोमानाय एबा कुंगु जानानै थानाय बादि जाथाइ जायो । बिनि अनगायैबो लामायाव लाखिनानै दोननाय मथरफोराव हरखाब सौवग्रावनायनि जाहोनावबो गोबां सुबुङा हरखाब थैनो गोनां जादों । मानोना लामानि सायाव लाखिनानै दोननाय मथराव सौग्रावनानैसो जिउ गोमादों, खराद्राय एबा जौ फेनानै मथर-बाइक सलायनायनि थाखाय थैयाखै। बे बाथ्रायाबो थार । लामानि सायाव हराव लाखिनानै दोननाय मथराव सौग्रावनानै थैदों बुंनायनि बानबुंथाइ दं । मथर साइकेल सालायनायाव हेलमेट गानैनि थाखाय गोबां जाब्रबथाय जानानै अबथिरा जिउखौ खोमानानै लायो। मानोना जोंनि गोबां सुबुंफोरानो मथर साइकेल सालायोब्ला हेलमेट गाना । सोरबा-सोरबा पुलिसखौ गिनानै हेलमेटखौ मथर साइकेलावल’ लानाय नुयो। बिनिखायनो ट्रेफिक पुलिसा हेलमेट गानैफोरनि सायाव गोख्रों जानाया गाहाम। पुलिसा खबब्रै साखा गोनां मथर सालायग्राफोरखौ सिट बेल्ट गानदोंना गानाखै बेखौ नोजोर होनांगौ आरो मथर साइकेल सालायग्रा आरो गाखोग्रा सानैखौबो हेलमेट गानदोंना गानाखै बिनि सायाव फुरा मेगननि नोजोर लाखिनांगौ । गानाखैब्ला द’ दाननि थाखाय बि सुबुंनि मथरनि आरसि आरो द्राइभिं लाइसेन्सखौ जबद’ खालामनाय आयेन बानायनांगौ। जों मेगन होदों दि खराद्राय सालायग्रा आरो जौ फेनानै सालायग्राफोरनि थाखायल’ लामाफोराव जाब्रबथायफोरा जायाखै। लामानि सायाव जानला-मानला लाखिनानै दोननाय मथरफोरनि थाखायबो जाब्रबथायफोरा जादों। बे लाखिनानै दोननाय मथराव सौग्रावनानै हराव बांसिन जाब्रबथाय जायो होननानै मिथिनो मोनो। जों हराव सालायब्ला लाखिनानै दोननाय मदरखौ हरखाब नुयो, आरो आंगोरमोनदा जानानै सौग्राव हैयो। बेबो मोनसे जाहोन होननानै सानजायो। माब्लाबा मथर साइकेल सालाय लांबाय थानाय समाव हरखाब सिगाङाव नुयोदि लामा सायाव गंसे मथर लाखिनानै दोननाय। बे लाखिनानै दोननाय मथरा ना इण्डिकेटर फोजोंनानै दोनदों ना माबा सिनायनो हाथावनि सिगनेल होदों ? बे बेलायाव हानथा-मेला बिफानखौ खावलायोदि साननि समनि खराद्राय सालायग्रा आरो जौ फेनानै सालायग्राखौ जरिमाना खालामनायनि अनगायै लामायाव जानला-मानला हराव मथर लाखिनायफोरखौ होबथा नांगौ। नांगौब्ला लाखिनानै दोननाय मथरखौ जरिमाना खालाम आरो लामा सायाव जानला-मानला मथर लाखिनायफोरखौ इण्डिकेटर बाहायनो होथारनांगौ । बिदि खालामोब्ला जोंनि रायजोयाव मथर साइकेलजों जानाय जाब्रबथाय जानायफोरा खमायगोन होननानै साननो हायो। बे बेलायाव रायजो सोरखारा गोसो होनाया गोनांथि दं ।